作者:岑參
標題:送祁樂歸河東
內容:祁樂後來秀，挺身出河東。往年詣驪山，獻賦溫泉宮。天子不召見，揮鞭遂從戎。前月還長安，囊中金已空。有時忽乘興，畫出江上峰。床頭蒼梧雲，簾下天臺松。忽如高堂上，颯颯生清風。五月火雲屯，氣燒天地紅。鳥且不敢飛，子行如轉蓬。少華與首陽，隔河勢爭雄。新月河上出，清光滿關中。置酒灞亭別，高歌披心胸。君到故山時，為謝五老翁。